K-Supermarket Jakomäen myymä ”pahanmakuinen sorbetti” on saanut ihmiset liikkeelle.

Kirjoitimme kaksi päivää sitten helsinkiläisen Antti Niemen bongauksesta K-Supermarket Jakomäen pakastealtaassa. Altaan yllä roikkui tuolloin tarjouslappu, jossa mainostettiin 450 gramman purkkia ”pahanmakuista acaisorbettia” hyvin edulliseen 0,79 euron hintaan.

Niemi nappasi kuvan mainoksesta ja jakoi sen Instagramissa, jossa se herätti nopeasti huvitusta ja huomiota.

IS tavoitti tuolloin myös kyseisen kaupan kauppiaan Tomi Utin, joka kertoi tarjouskyltin takana olleen viiden kaupan työntekijän mielipide.

– Kun meille tulee uusia tuotteita, me henkilökunnan kanssa maistelemme niitä. Viisi viidestä oli tämän tuotteen kohdalla sitä mieltä, että se on ihan kauhean makuista, Utti sanoi.

Tämän jälkeen he päättivät kirjoittaa hintalappuun sanan ”pahanmakuinen”, jotta he eivät johtaisi asiakkaitaan harhaan.

Mielipide ei ole muuttunut

Nyt kaksi päivää myöhemmin Utti kertoo, ettei sorbettipurkkeja ole enää paljoa jäljellä.

– IS:n jutun ja omien somepäivitystemme myötä ihmiset ovat tulleet kauppaamme ajatuksella ”pakkohan tätä on maistaa”, Utti sanoo.

Utin mukaan jotkut ihmiset ovat jakaneet somessa jopa ohjeita siitä, kuinka sorbetista voisi saada hyvänmakuista.

– Ilmeisesti, jos mukaan sekoittaisi eksoottisia hedelmiä, kuten guavaa sekä granolaa, voisi sorbetista tulla syötävää. Omasta mielestäni sitä pitäisi kuitenkin voida lusikoida ihan vain sellaisenaan.

Utti kertoo myös ymmärtäneensä, että acai-marjat ovat terveellisiä, mutta häntä itseään ei erityisemmin terveellinen jälkiruoka innosta.

– Ja onhan tuo sorbetti kyllä aivan hirveää.

”Menevät varmaan kolmen tunnin päästä loppuun”

Utin mukaan kantasuomalaiset asiakkaat ovat naureskelleet sorbetin pahalle maulle, mutta ehkä kyseessä onkin kansallisuuskysymys.

– Yksi brasilialainen asiakas osti kyseistä sorbettia 50 pakettia. Hänen mukaansa se on todella hyvää ja siksi hän halusi täyttää niillä pakastimensa.

Nyt myynnissä oleva noin tuhannen sorbettipaketin erä tuli Jakomäen K-Supermarkettiin elokuun viimeisenä päivänä eli viime viikon torstaina. Utin mukaan sorbetit laitettiin tuolloin myyntiin 0,79 euron hinnalla.

– Ilman tuota hintaa ne olisivat pysyneet pakastealtaassa varmaan vuoden verran. Nyt niitä on enää niin vähän jäljellä, että ne menevät varmaan kolmen tunnin päästä loppuun, kertoo Utti tiistaina aamukymmenen jälkeen.

Kauppa aikoo silti pitää kyseisiä sorbetteja pakastealtaassaan myös tämän jälkeen, vaikkei varmasti yhtä suuria eriä aio sitä enää tilata.

Jos kuva ei näy, voit katsoa sen täältä.